Smit: Moeilik om vir Rassie te skermJohn Smit. Foto: Glyn Kirk/AFP. Rassie Erasmus was nie verlede naweek deel van die aksie toe die Springbokke met Italië afgereken het nie, terwyl hy ook nie hierdie Saterdag saam met die span op Twickenham sal wees nie. Dit kom nadat Wêreldrugby hom vir twee wedstryde geskors het vanweë sy kritiek teen skeidsregters op Twitter. En volgens John Smit is dit moeilik om vir SA Rugby se direkteur van rugby in die bres te tree. “Die manier waarop hy dinge benader het, is nie reg nie. Wil jy vir my vertel dat Rassie die enigste afrigter is vir wie skeidsregterbeslissings ŉ frustrasie is?” het die voormalige Springbok-kaptein op ŉ BBC-rugbypodsending gevra. Volgens Smit moet Erasmus se vlytige vingers in toom gehou word. “Iets moet gedoen word – hy maak dinge moeilik vir sy span. Dit is nou baie makliker om nie van ons [die Springbokke] as ŉ rugbyspan te hou nie.” Wêreldrugby se Alan Gilpin het gesê daar moes teen Erasmus opgetree word om die integriteit van die spel te beskerm. Rassie Erasmus. Foto: GB Jordaan. “Suid-Afrika is die wêreldkampioenspan en Rassie het ongelooflike dinge met die span reggekry; hy is beslis ŉ uitstekende afrigter,” het die internasionale rugbybeheerliggaam se uitvoerende hoof gesê. “Maar ons sienswyse – en hy kan dalk nie daarmee saamstem nie – is dat hy dinge te ver gevat het. Om ŉ rugbyskeidsregter te wees is die moeilikste werk in sport en hulle verdien ons volle ondersteuning.” Die 50-jarige afrigter, wat aan die stuur van sake was toe die Springbokke in 2019 die Webb Ellis-trofee omhoog gehou het, het hom al vantevore teen sy kritici verdedig. “Dit is nie ŉ aanval op die skeidsregter nie. Ek dink nie iemand soos Wayne Barnes sal slegte beslissings maak nie – hy is immers die wêreld se beste én mees ervare skeidsregter.” Volgens Erasmus is mense geneig om ŉ stertjie by ŉ storie te las, maar hy het ook bygevoeg dat hulle geregtig op hul opinies is. “Ons het nog altyd ŉ goeie verhouding met ons ondersteuners gehad. En as jy na die twiets kyk, is dit eintlik vir Suid-Afrikaanse ondersteuners om dinge beter te verstaan. “Ek tag niemand nie en ek sê ook nie dat dit die skeidsregters is nie. Wat ek wél sê is dat daar dinge is waaraan ons moet werk. As daar iemand is wat dit dan nie wil sien nie, moet my dan net nie follow nie. Daar moet egter Suid-Afrikaners wees wat wil weet waarheen ons op pad is en wat ons reg en verkeerd doen.” Like myself the referee of the French test & his family have received threats & abuse. Apparently it’s partly due to my tweets which is totally unfounded.Tweets were not aimed at the officials,but to our ????????fans on what we should do better. Have a go at me not the ref!! Tweets???????? pic.twitter.com/XYnrtjl091 — Rassie Erasmus (@RassieRugby) November 17, 2022